钦定古今图书集成/方舆汇编/职方典/第1527卷 > 《重建思州城碑记》明·卢秩
## 钦定古今图书集成/方舆汇编/职方典/第1527卷 > 《重建思州城碑记》明·卢秩

思州府治。春秋时本楚黔中地。秦、汉、吴、隋、唐以来，郡
治州治，建置沿革，随时变易，莫有定制。宋大观丁亥，
蕃部长田祐恭愿为王民，始建思州，即今思南。至元
间，自龙泉坪改置思州宣慰司。永乐壬辰，嗣宣慰者
肆恶，干罹宪典，遂革宣慰司为思州府，入隶贵藩而
领四司。自是典郡者率天子命吏，然而后先相代，往
往视廨宇如传舍，间有草创，复为苗寇焚荡。乃成化
纪元之初，蜀王君常以民部尚书郎奉天子简拔，来
知是郡。仁风流布，义问远扬。未及三载，民有经业，乃
议筑城。维时总戎吴经、参戎彭伦俱顿兵清浪，保障
边陲，遂立心赞襄，力主其事。经始于成化庚寅，工讫
于甲午，岁凡五更，役凡万徒为城一“千三百步，悉建
连屋，其上覆以陶瓦，防风雨霜雪之凌。周辟四门，架
层楼以置钟鼓，为寅夜之儆。界四门以画通衢，因地
势以建公署。逋迯四归，商民聚处。环城内外，栉比蜂
屯，鲜有空隙。弦诵洋溢，鸡犬熙蕃，非复萍浮星散，昔
之萧索也。盖吏有所据以治事，民有所依以为安。不
逞之徒，消其觊觎之”谋，去其《臲卼》之厄，宜其皆安堵
奠枕于今日矣。